แบงก์แนะแจสหาพันธมิตร
แบงก์กรุงเทพแนะแจสโมบายฯเพิ่มทุนและหาพันธมิตรร่วมทุนในโครงการ 4จี เพื่อลดความเสี่ยง
3 มี.ค. 2559

แบงก์กรุงเทพแนะแจสโมบายฯเพิ่มทุนและหาพันธมิตรร่วมทุนในโครงการ 4จี เพื่อลดความเสี่ยง
แหล่งข่าวจากธนาคารกรุงเทพ เปิดเผยว่า ธนาคารได้แนะนำให้บริษัท จัสมิน อินเตอร์เนชั่นแนล (JAS) ซึ่งเป็นบริษัทแม่ของบริษัท แจส โมบาย บรอดแบนด์ ผู้ชนะการประมูลใบอนุญาต 4จี คลื่นความถี่ 900 เมกะเฮิรตซ์ ปรับโครงสร้างทางการเงิน ซึ่งวิธีที่ดีที่สุดคือเพิ่มทุน หรือเปิดทางให้มีพันธมิตรที่มีเทคโนโลยีมาร่วมทุนทำธุรกิจ จะทำให้แผนธุรกิจชัดเจนมากยิ่งขึ้น
“ขณะนี้ทางแจสกำลังดำเนินการหาพันธมิตรมาร่วมทุน ซึ่งทราบว่าได้มีการเจรจากับต่างชาติหลายรายอยู่ และต้องทำแผนธุรกิจให้ชัดเจนว่ารายได้ของบริษัทจะมาจากไหน เนื่องจากเป็นส่วนสำคัญที่จะบ่งชี้ว่าจะมีความสามารถชำระหนี้หรือไม่ เนื่องจากตัวเลขรายได้เปลี่ยนหมดเพราะราคาประมูลสูงเกินกว่าที่คาดการณ์ไว้ที่ 4 หมื่นล้านบาท แต่ประมูลจริงราคาขึ้นไปถึง 7.5 หมื่นล้านบาท อย่างไรก็ดี ทางธนาคารยังรอดูแลจากแจสจนถึงนาทีสุดท้าย และหวังว่าแจสจะสามารถผ่านเงื่อนไขด้านการประเมินความเสี่ยงสินเชื่อไปได้” แหล่งข่าวเปิดเผย
ก่อนหน้านี้ นายชาญศักดิ์ เฟื่องฟู กรรมการรองผู้จัดการใหญ่ ธนาคารกรุงเทพ เปิดเผยว่า ยังไม่มีความคืบหน้าในเรื่องการสนับสนุนออกหนังสือค้ำประกัน (แบงก์การันตี) ค่าประมูลใบอนุญาต 4จี แก่แจส โมบายฯ ทั้งนี้ หากจัสมินที่เป็นบริษัทแม่แจส โมบายฯ จะเพิ่มทุนก็เป็นเรื่องดีที่ควรทำ แต่ธนาคารจะสนับสนุนทางการเงินหรือไม่ขึ้นอยู่กับ 3 เงื่อนไขสำคัญ คือ คุณสมบัติผู้กู้ รายละเอียดเจ้าของธุรกิจหรือผู้ขอกู้ รูปแบบโครงสร้างรายได้ เงื่อนไขการให้กู้ เช่น หลักประกัน แหล่งสำรองชำระเงิน
สำหรับการเคลื่อนไหวของราคาหุ้น JAS เมื่อวานนี้ ราคาปิดที่ 3.18 บาทเพิ่มขึ้น 0.40 บาท หรือ 14.39% เป็นหุ้นที่มีมูลค่าการซื้อขายสูงสุดและราคาเพิ่มขึ้นสูงสุดของวันจากข่าวที่ว่าบริษัทจะไม่ได้แบงก์การันตี จากก่อนหน้านี้ราคาหุ้นลดลงอย่างหนักเพราะนักลงทุนกังวลว่าการประมูลได้ใบอนุญาต 4จี จะสร้างภาระหนี้ให้บริษัท และเมื่อเข้ามาแข่งขันในตลาดโทรมือถือแล้วยังไม่แน่ใจว่าจะแข่งขันได้หรือไม่
นายสุกิจ อุดมศิริกุล กรรมการผู้จัดการ และหัวหน้าฝ่ายวิจัย บล.เมย์แบงก์ กิมเอ็ง ให้ความเห็นว่า ราคาหุ้นจัสมินที่ปรับตัวขึ้นเป็นการเก็งกำไรจากข่าวคาดว่าราคาจะผันผวนจนถึงวันที่ 21 มี.ค. ที่เป็นวันจ่ายเงินค่าใบอนุญาต